# GKL´s ældrepolitik

Til generalforsamling den 16. marts 2017 blev kredsstyrelsen spurgt til, hvad der bliver gjort for ældre kollegaer nu og i fremtiden, og hvad vores holdning er til dette punkt.

I 2015 indgik forhandlingsfællesskabet (DLF og KL) en rammeaftalen om seniorer på lærerområdet, der stadig gælder (<http://www.kl.dk/ImageVaultFiles/id_73753/cf_202/05-21_Rammeaftale_om_seniorpolitik_-O.PDF>) Efter denne aftale har man som 60-årig ret til 2 seniordage, som 61-årig 3 seniordage og som 62-årig og ældre ret til 4 senior-dage om året. Disse ekstra fridage skal placeres efter aftale med arbejdsgiveren. Aftalen hjemler endvidere adgang til seniorsamtaler og mulighed for seniorstillinger (Som udgangspunkt nedsat tid med fuld pension)

Ligeledes findes der en kommunal retningslinje om ”Livsfaser”, hvori kommunen anerkender og imødekommer at behov, ønsker og forventninger til indhold og form af arbejdslivet ændrer sig i forskellige faser af livet.

Vi anerkender, at aldersreduktion er taget fra os ved lovindgreb i 2013, hvilket er en forringelse af vores arbejdsbetingelser. Det er dog vores holdning i GKL, at vi vil tilgodese alle aldersgrupper, og ikke kun de ældre medlemmer. Alle aldersgrupper har hver deres udfordringer i arbejdslivet. Vi skal sikre, at alle vores medlemmer oplever et sammenhængende arbejdsliv, der er realistisk at deltage i. Vi mener, at ovennævnte aftale tager fint hånd om gængse behov for nogle af vore ældre kolleger.

Vi vil fortsat arbejde for, at lærerne som helhed har de vilkår og goder, der skal til for at kunne fungere over et helt arbejdsliv.

(Vi vil ligeledes gøre opmærksom på at, der ikke blev opstillet/indstillet et overenskomstkrav om ældrerettigheder ved vores overenskomstmøde den 17 maj – 2017 på Maglegårdsskolen.)

Vedtaget på Kredsstyrelsesmøde, onsdag den 8. november 2017